次韻趙德夫龍圖送李諌議
作者：韓駒
朝代：宋

paragraphs: 嘗聞中興日，補衮用老儒。
亂離歲月駛，如隙過白駒。
慷慨請擊賊，艱難論遷都。
百謀未一試，去國秋云初。
歸來視青鏡，老色上鬢鬚。
新亭對茂弘，建鄴懷伯符。
古來興廢地，俯仰再嗚呼。
使君亦偉人，獨我慚非夫。
邂逅得參語，僧坊飯伊蒲。
誰云異鄉縣，契合連簪裾。
我有一葉舟，可釣宣溪魚。
如君醫國手，寧當墮江湖。
燕雀尚紛拏，志士極欷歔。
時哉更搏擊，饑鷹思草枯。